BILAG

ENHEDSDOKUMENT

»PAŠKA SOL«

EU-nr.: PDO-HR-02178 — 15.9.2016

BOB ( X ) BGB ( )

1. Betegnelse(r)

»Paška sol«

2. Medlemsstat eller tredjeland

Kroatien

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

Beskyttelsen af betegnelsen »Paška sol« omfatter to produkter: fint havsalt og saltblomster.

Det fine havsalt »Paška sol« knuses ikke og er udvundet fra havvandet i Pagbugten, som løbende strømmer ind i et system af inddampningsbassiner, indtil det krystalliserer i saltpander på øen Pag. Det formes som små, regelmæssige, terningformede, hvide krystaller, som indeholder mineraler og sporstoffer. De fleste krystaller er op til 1 mm store, og derfor kan > 98 % af alle krystallerne passere igennem en sigte med en maskestørrelse på 1,3 mm. Det har en koncentreret, salt, ikkebitter smag.

Sammensætning:

Indhold af natriumklorid i samlet tørstofindhold (%) > 98,0 Vandindhold (%) < 0,40 Magnesium (%) 0,02 -0,20 Calcium (%) 0,01 -0,10 Kalium (%) > 0,02 Arsen (mg/kg) < 0,25 Cadmium (mg/kg) < 0,25 Bly (mg/kg) < 0,20 Kviksølv (mg/kg) < 0,10 Kornstørrelse Restproduktet i en sigte med en diameter på 1,3 mm er < 2 %.

Saltblomsterne »Paška sol« er et produkt i startfasen af fremstillingen af fint havsalt, dvs. i produktionen af koncentreret havvand. De har en let sødlig smag. Teksturen er knasende og meget sprød. På grund af det høje indhold af mineraler er farven hvid til lysegul. De har en karakteristisk smag, er mindre salte end køkkensalt og indeholder flere naturlige mineraler (magnesium, calcium, kalium, jod). Saltblomsterne »Paška sol« er grovere end det fine havsalt »Paška sol«. Krystallerne har samme form som muslingeskaller, og de knuses let, når de gnides mellem fingerspidserne.

Sammensætning:

Indhold af natriumklorid i samlet tørstofindhold (%) > 97,0 Vandindhold (%) < 2,00 Magnesium (%) > 0,07 Calcium (%) 0,02 -0,20 Kalium (%) > 0,05 Arsen (mg/kg) < 0,25 Cadmium (mg/kg) < 0,25 Bly (mg/kg) < 0,30 Kviksølv (mg/kg) < 0,10

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Samtlige processer i fremstillingen af »Paška sol«, lige fra anvendelsen af bassinet til saltforarbejdningen (produktion af mættet saltvand, krystallisation, tørring og sigtning), skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

—

4. Kort angivelse af det geografiske områdes afgrænsning

»Paška sol« fremstilles i Pagbugtens saltpander, som er omgivet af øen Pag til alle sider. Pagbugten er forbundet med Velebitkanalen via Pagfarvandet. Pags saltpander ligger tre km fra byen Pag og ligger inden for Zadarregionens administrative grænser.

5. Tilknytning til det geografiske område

Det geografiske områdes egenart

De særlige egenskaber, som »Paška sol« har, skyldes de klimatiske forhold i det afgrænsede geografiske område, og at Pags saltpander er placeret isoleret, langt væk fra tung industri og landbrugsaktiviteter.

Hele øen Pag er særegen, hvilket først og fremmest skyldes, at den er en ø, og saltpanderne befinder sig i Pagbugtens særlig karakteristiske område, omgivet af øens landmasse til alle sider. Derudover er det let at transportere det fremstillede salt væk, da Pag er forbundet med fastlandet via en bro.

Det afgrænsede geografiske område nyder godt af et fortrinsvis mildt middelhavsklima med lav nedbør og mere end 2 500 solskinstimer om året. Det milde middelhavsklima medfører tørre og varme somre og milde og våde vintre.

Øen Pags ideelle geografiske placering og dens saltpander i nærheden af bjerget Velebit er betinget af en løbende og hurtig luftudskiftning, som skyldes mistralens naturlige strømning (en nordvestlig vind, der blæser om dagen) og burinen (en nordøstlig vind, der blæser først på aftenen og om natten). Mistralen er en frisk vind ledsaget af stabilt vejr, som mildner den kvælende sommervarme, hvorimod burinen er en svag nattevind, som blæser fra land mod havet.

Hele det store område, som Pags saltpander befinder sig på, og den store, flade Pagbugt, som omgiver saltpanderne, er dækket af tykt, uigennemtrængeligt ler, som gør området særlig velegnet til fremstillingen af »Paška sol«.

De særlige egenskaber, som »Paška sol« har, skyldes også menneskelige faktorer. »Vodariernes« (som de kaldes af de lokale på Pag) særlige teknikker og knowhow vedrørende vedligeholdelse af saltbassiner og udvinding af saltlage er blevet overleveret fra generation til generation. Takket være mange års erfaring ved »vodarierne«, hvornår det er bedst at høste saltblomster uden at forstyrre balancen på overfladen af det mættede vand eller saltlagen, og hvordan det undgås at lave bølger, som flænger den krystalliserede »skorpe« på bassinets overflade eller saltblomsternes krystaller. På den måde forhindres det, at saltblomsterne synker ned til bunden og går til spilde.

Produktets egenart

Det fine havsalt »Paška sol« krystalliserer under kontrollerede forhold i vakuumfordampere og undergår ikke en proces, hvor saltet knuses. De særlige egenskaber skyldes derfor snarere fremstillingsmetoden, som medvirker til, at saltet bevarer alle de mineraler og sporstoffer, der findes i havvand af høj kvalitet. Det fine havsalt »Paška sol« er helt hvidt og består af regelmæssige, terningformede krystaller med en kornstørrelse på 1,3 mm. Saltet undergår ikke en proces, hvor det knuses, i modsætning til havsalt, der er udvundet på den traditionelle vis (krystallisation i bassiner), og som skal knuses, har uens kornstørrelser, indeholder forskellige urenheder og har en gullig farve.

Saltblomsterne »Paška sol« består af meget små krystaller, som er naturlig hvide til lysegule, hvilket skyldes den naturlige krystallisation på overfladen af havvandet i saltbassiner under ideelle betingelser (meget solrigt og varmt vejr uden vind og nedbør). Kun det tynde, øvre lag krystalflager høstes eller indsamles med et traditionelt håndværktøj — et net bestående af et træskaft fastgjort omkring et skovlblad, som er dækket af et rustfrit metalnet med meget fine huller. Saltblomsterne høstes udelukkende i løbet af få timer tidligt om morgenen og sent om aftenen, og efterfølgende tørrer de i solen. Saltblomsterne »Paška sol« er meget sprøde sammenlignet med det fine havsalt »Paška sol«. De knuses let, når de gnides mellem fingrene, er grovere, og har et højere indhold af naturligt jod, calcium, magnesium og kalium.

Indholdet af tungmetaller i »Paška sol« er hundrede gange lavere end tilladt sammenlignet med andre havsalte, der er blevet undersøgt, hvorimod indholdet af mineraler er højere end i andre salte, som er fremstillet i vakuumfordampere (videnskabelig undersøgelse, Center for Marine Research (CMR) ved Ruđer Bošković Institute, 2011, »Kvaliteten af havvandet i Pagbugten«).

Den første skriftlige optegnelse om fremstillingen af »Paška sol« går langt tilbage i tiden. Forfatterne Koludrović og Franić fastslår, at »Paška sol« allerede blev nævnt i det niende århundrede: »Fordi saltet er afgørende i menneskers og husdyrs mad, begyndte man meget tidligt at handle med det, og de ældste notardokumenter giver oplysninger om køb og salg af »Paška sol««. (Koludrović A., Franić M., Sol i morske solane (Salt og saltpander), 1954, Zagreb). Usmiani, forfatter til bogen »Pags saltpander — fremstilling og handel fra 1797 til 1813«, har skrevet følgende: »I Venedig har man altid indtaget »Paška sol«, fordi det var hvidt og rent, og det havde stor betydning for den samlede handel og for det økonomiske potentiale i regionen, navnlig i Pag selv« (Usmiani A., Paška solana — proizvodnja i trgovina od 1797. do 1813. godine, 1984). Betegnelsen »Paška sol« har altid været anvendt, hvilket fremgår af forskellige historiske dokumenter, og anvendes stadig i handels- og hverdagssproget (Račun Solane Pag).

Sammenhængen mellem produktet og det geografiske område

De elementer, der skaber mikroklimaet i øen Pags geografiske område, saltpandernes meget velegnede placering, den særlige metode til at fremstille det fine havsalt og saltblomsterne samt adskillige hundrede års tradition for at fremstille salt har indvirkning på kvaliteten af slutproduktet »Paška sol«.

Saltpanderne eller -bassinerne ligger i den naturlig lavvandede bugt på øen Pag, hvor strømmen er svag. Bugtens bund er dækket af uigennemtrængeligt ler, og sammen med de permanente vinde (mistralen og burinen), der blæser i forårs- og sommermånederne, gør det forholdene særlig velegnede for havvandets hurtige fordampning i bassinerne og for saltpanderne.

Pagbugtens havvand er usædvanlig rent og filtreret, fordi Pagbugtens bund er rig på skaldyr, som naturligt renser vandet. Derfor har havvandet lave værdier af tungmetaller, et godt stykke under gennemsnittet i middelhavet, og meget lavere end de koncentrationer, der anvendes til at fastsætte kvalitetsstandarder for havmiljøet (videnskabelig undersøgelse, Center for Marine Research (CMR) ved Ruđer Bošković Institute, 2011, Kvaliteta mora u Paškom zaljevu (»Kvaliteten af havvandet i Pagbugten«)).

Det særlige ved metoden til fremstilling af »Paška sol« består i, at det mættede havvand hviler et stykke tid i opsamlingsbassiner, før det undergår en kontrolleret krystallisationsproces i vakuumfordampere. Det fører til, at det mættede havvand ikke har nogen urenheder af organisk og uorganisk oprindelse, som dannes af marine mikroorganismer eller transporteres af vinden og fugle og efterfølgende lander på bunden af bassinet. Denne særlige fremstillingsmetode medfører en kontrolleret saltkrystallisation, som resulterer i rene krystaller, der er fri for fremmedelementer af både organisk og uorganisk oprindelse, og som har en regelmæssig, terningformet struktur (krystallerne knækker ikke), er hvide, og har en koncentreret, salt, ikkebitter smag.

Den særlige kvalitet, som »Paška sol« har, skyldes derudover, at havvandet i Pagbugten, som »Paška sol« fremstilles af, og havmiljøet er af høj kvalitet på grund af de meget lave værdier for tungmetaller. En videnskabelig undersøgelse er blevet udført på dette grundlag. Institute of Oceanography and Fisheries opdagede gennem forskning, at værdierne for tungmetaller i havvandet i Pagbugten er betydelig lavere end gennemsnitsværdierne for tungmetaller i middelhavet. En konsekvens deraf er, at »Paška sol« har et væsentlig lavere indhold af tungmetaller og et større indhold af mineraler end andre salttyper (videnskabelig undersøgelse, Institute of Oceanography and Fisheries, Split, 2009, Kakvoća morske vode u Paškom zaljevu (Kvaliteten af havvandet i Pagbugten)).

Derudover medvirker menneskelige aktører til at sikre slutproduktets høje kvalitet, fordi traditionen for at fremstille det fine havsalt og saltblomsterne »Paška sol« er baseret på færdigheder og mange års erfaring i at vedligeholde saltbassinerne og udvinde saltlagen til slutproduktet »Paška sol«.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

http://www.mps.hr/datastore/filestore/82/Izmijenjena-Specifikacija-proizvoda-Paska-sol.pdf